b'\n_START_ARTICLE_\nSan Pietro in Vincoli\n_START_PARAGRAPH_\n\xc5\xa0v. Petro grandin\xc4\x97se bazilika (netiesiogiai i\xc5\xa1vertus \xe2\x88\x92 \xc5\xa0v. Petro, surakinto grandin\xc4\x97mis, bazilika, it. Basilica di San Pietro in Vincoli) \xe2\x80\x93 katalik\xc5\xb3 ba\xc5\xbeny\xc4\x8dia bazilika Romoje. Pagrindin\xc4\x97 ba\xc5\xbeny\xc4\x8dios \xc4\xaf\xc5\xbeymyb\xc4\x97 \xe2\x88\x92 Mikeland\xc5\xbeelo \xe2\x80\x9eMoz\xc4\x97s\xe2\x80\x9c statula, kurta popie\xc5\xbeiaus Julijaus II-ojo kapui. Ba\xc5\xbeny\xc4\x8dioje saugojamas vienas krik\xc5\xa1\xc4\x8dioni\xc5\xb3 religijos artifakt\xc5\xb3 \xe2\x88\x92 \xc5\xa0v. Petro grandin\xc4\x97s, kuriomis jis buvo surakintas prie\xc5\xa1 mirt\xc4\xaf._NEWLINE_\xc4\xae\xc4\x97jimas \xc4\xaf bazilik\xc4\x85 nemokamas, ji u\xc5\xbedaryta piet\xc5\xb3 metu. Jos adresas Piazza San Pietro in Vincoli 4A.\n_START_SECTION_\nIstorija\n_START_PARAGRAPH_\nBazilika buvo pastatyta V-ajame am\xc5\xbeiuje ir yra viena seniausi\xc5\xb3 Romos ba\xc5\xbeny\xc4\x8di\xc5\xb3. Ji buvo pastatyta saugoti \xc5\xa0v. Petro grandines, kurias imperatoriaus Valentiniano III-ojo \xc5\xbemona Eudoksija padovanojo popie\xc5\xbeiui Leonui I-ajam. D\xc4\x97l to ba\xc5\xbeny\xc4\x8dia dar buvo vadinama Eudoksijos bazilika. Grandin\xc4\x97s buvo i\xc5\xa1 Jeruzal\xc4\x97s, kurioje kal\xc4\x97jo \xc5\xa0v. Petras. Anot pasakojimo, kai popie\xc5\xbeius Leonas I-asis palygino \xc5\xa1ias grandines su grandin\xc4\x97mis, kuriomis \xc5\xa0v. Petras buvo surakintas, kai kal\xc4\x97jo Romoje, \xc4\xafvyko stebuklas \xe2\x88\x92 grandin\xc4\x97s susiliejo \xc4\xaf vien\xc4\x85._NEWLINE_Bazilika pastatyta ant ankstesnio pastato pamat\xc5\xb3 apie 432\xe2\x88\x92440 m. ir yra netoli Romos koliziejaus. J\xc4\x85 pa\xc5\xa1ventino 439 m. popie\xc5\xbeius Sikstas III-asis. V\xc4\x97lesniais laikais ji buvo ne kart\xc4\x85 perstatin\xc4\x97jama. Restauracija atlikta apie 780 m. Pagrindin\xc4\xaf perstatym\xc4\x85 organizavo kardinolas Giuliano della Rovere apie 1471\xe2\x88\x921503 m., matyt, nor\xc4\x97damas paversti ba\xc5\xbeny\xc4\x8di\xc4\x85 \xc4\xaftakingos viduram\xc5\xbei\xc5\xb3 Romos gimin\xc4\x97s kapaviete. I\xc5\xa1rinktas popie\xc5\xbeiumi ir pasivadin\xc4\x99s Juliju II-uoju, Giuliano della Rovere pakeit\xc4\x97 planus. Jis planavo save palaidoti \xc5\xa0v. Petro bazilikoje ir u\xc5\xbesak\xc4\x97 Mikeland\xc5\xbeelui \xc4\xafsp\xc5\xabding\xc4\x85 savo kapo monument\xc4\x85, kur\xc4\xaf tur\xc4\x97jo sudaryti vir\xc5\xa1 40 skulpt\xc5\xabr\xc5\xb3. Grandiozinis sumanymas niekuomet nebuvo \xc4\xafgyvendintas. Mirus popie\xc5\xbeiui ne kart\xc4\x85 \xe2\x80\x9eapkarpytas\xe2\x80\x9c. Gal\xc5\xb3 gale, i\xc5\xa1 viso projekto buvo atliktos tik 3 statulos, i\xc5\xa1 kuri\xc5\xb3 \xc5\xbeymiausia \xe2\x80\x9eMoz\xc4\x97s\xe2\x80\x9c statula, kuri buvo baigta 1515 m. ir bazilikoje atsid\xc5\xabr\xc4\x97 apie 1542-45 m. Paties Julijaus II-ojo kapas yra \xc5\xa0v. Petro bazilikoje._NEWLINE_Bazilika dar buvo restauruota 1875 m. Ba\xc5\xbeny\xc4\x8dioje yra Domenichino ir Guercino dail\xc4\x97s darb\xc5\xb3. Fresk\xc4\x85 \xc5\xa0v. Petro grandini\xc5\xb3 stebuklo tema bazilikos lubose 1706 m. atliko Giovanni Battista Parodi. Bazilikoje palaidotas XV a. dailininkas ir skulptorius Antonio del Pollaiuolo, kuris savo metu \xc4\x8dia dirbo, kartu su savo broliu, dailininku Piero.'